1-тиркеме

**“Балдарга жана жаштарга ыңгайлуу шаар” конкурсун өткөрүүнүн тартиби жөнүндө убактылуу жобо**

1-глава. Жалпы жоболор

1..Ушул Убактылуу жобо (мындан ары – Жобо) “Балдарга жана жаштарга ыңгайлуу шаар” конкурсун (мындан ары – конкурс) өткөрүүнүн тартибин аныктайт.

2..Конкурс Кыргыз Республикасынын Өкмөтүнүн   
2017-жылдын 31-мартындагы № 194 токтому менен бекитилген 2018-2022-жылдар мезгилине Кыргыз Республикасынын региондук саясатынын концепциясына киргизилген шаарлар арасында (өсүү түйүндөрү) өткөрүлөт.

Шаарлардын конкурска катышуусу – ыктыярдуу.

3..Конкурсту Кыргыз Республикасынын Премьер-министринин буйругу менен түзүлгөн конкурстук комиссия өткөрөт.

4. Конкурска катышуунун жана “Балдарга жана жаштарга ыңгайлуу шаар” наамын алуунун критерийлери төмөнкүлөр болуп саналат:

- шаардын мэриясынын сайтында же башка жалпыга маалымдоо каражаттарында жайгаштырылган шаардагы балдардын жана жаштардын абалы жөнүндө баяндаманын болушу;

- ушул Жобонун 1-тиркемесине ылайык балдарга жана жаштарга ыңгайлуу болуунун индикаторлорунун (мындан ары – индикаторлор) көрсөткүчтөрүнүн мааниси.

**2-глава. Конкурстук комиссия**

5. Конкурстук комиссия (мындан ары – Комиссия) балдарды коргоо, билим берүү, саламаттык сактоо, маданият, ички иштер, жаштар, дене тарбия жана спорт, жергиликтүү өз алдынча башкаруу жана этностор аралык мамилелер, региондорду өнүктүрүү чөйрөсүндөгү ыйгарым укуктуу мамлекеттик органдардын, ошондой эле коммерциялык эмес уюмдардын өкүлдөрүнүн жана көз карандысыз эксперттердин ичинен тогуз адамдан кем эмес санда түзүлөт.

6. Комиссия өз функцияларын коомдук башталышта ишке ашырат.

7..Комиссиянын төрагасы Кыргыз Республикасынын социалдык маселелерди тескеген вице-премьер-министри болот.

8. Комиссиянын төрагасы төмөнкү функцияларды аткарат:

- Комиссиянын ишине жалпы жетекчилик кылат;

- Комиссиянын жыйындарын өткөрүүнүн датасын жана убактысын белгилейт;

- Комиссиянын жыйынын алып барат;

- Комиссиянын протоколдоруна кол коёт.

9..Комиссиянын төрагасы жок учурда анын милдеттерин Комиссиянын төрагасынын орун басары – жаштар, дене тарбия жана спорт чөйрөсүндөгү ыйгарым укуктуу мамлекеттик органдын (мындан ары - ыйгарым укуктуу орган) жетекчиси аткарат.

10..Комиссиянын ишин уюштуруучулук, методикалык жана башка камсыздоону ыйгарым укуктуу орган (мындан ары – Комиссиянын катчылыгы) ишке ашырат.

11. Комиссиянын чечими эгерде жыйынга Комиссиянын мүчөлөрүнүн жарымынан кем эмеси катышса укуктуу болуп саналат.

12..Комиссиянын чечими Комиссиянын жыйынга катышкан мүчөлөрүнүн жөнөкөй көпчүлүк добушу менен кабыл алынат. Комиссия мүчөлөрүнүн добуштары бирдей санда болуп калган учурда Комиссиянын төрагасынын добушу чечүүчү болуп саналат.

13..Комиссия мүчөлөрүнүн сырттан добуш берүү жана башка адамдарга өз ыйгарым укуктарын өткөрүп берүү жолу менен чечим кабыл алууга жол берилбейт.

3-глава. Конкурсту өткөрүүнү

уюштуруу жана жеңүүчүлөрдү аныктоо

14..Конкурстун максаттарын жана аны өткөрүүнүн тартибин түшүндүрүү үчүн Комиссиянын катчылыгы конкурска катышуучу шаарларда маалыматтык кампания өткөрөт.

15..Конкурска катышуу үчүн арыз шаар мэриясы тарабынан 2020-жылы – 30-октябрга чейинки, 2022-жылы – 10-февралга чейинки мөөнөттө Комиссиянын катчылыгына ушул Жобонун 2-тиркемесине ылайык формада берилет.

Арызга ушул Жобонун 1-тиркемесине ылайык индикаторлордун объективдүү көрсөткүчтөрүнө жетишүү боюнча документтер тиркелиши керек.

16..Шаар мэрияларынын арыздары жана аларга тиркелген документтер Комиссиянын катчылыгы тарабынан бир айдан ашпаган мөөнөттө каралат.

Комиссиянын катчылыгы шаарларды ушул Жобонун 4-пунктунда аталган критерийлерге шайкештигин баалоо боюнча иштерди жүргүзүүнү уюштурат.

Шаар мэрияларынын иштерин жалпы баалоо ар бир индикатор боюнча көрсөткүчтөрдүн маанилерин кошуу жолу менен аныкталат.

Комиссиянын катчылыгы шаарлардын мэрияларынын иштерин жалпы баалоонун жыйынтыгында алдыңкы беш шаарга кирген шаарлардын аймактарына, билим берүү, саламаттык сактоо, маданият жана спорт мекемелерине барып карашы, шаар мэриясынын документтерин изилдеши мүмкүн.

Комиссиянын катчылыгынын ишинин жыйынтыгы боюнча “Балдарга жана жаштарга ыңгайлуу шаар” наамына талапкерлерди аныктоо жөнүндө протокол түзүлөт.

17..Наамды ыйгаруудан баш тартууга наамды ыйгаруу үчүн зарыл болгон берилген маалыматтардын так эместиги, ошондой эле ушул Жобонун 15-пунктунда аталган документтердин жоктугу негиз болуп саналат.

18. “Балдарга жана жаштарга ыңгайлуу шаар” наамына талапкерлерди аныктоо жөнүндө протокол Комиссиянын катчылыгы тарабынан Комиссиянын дарегине протоколго кол коюлгандан беш календардык күндөн кечиктирилбестен жөнөтүлөт. Протокол менен шаарлардын арыздары жана аларга тиркелген документтер кошо берилет.

19..“Балдарга жана жаштарга ыңгайлуу шаар” наамына талапкер шаарлардын мэрлери Комиссиянын алдында отчеттук мезгилде аткарылган иштер боюнча презентация тартуулашат.

20..Комиссиянын катчылыгы берген протоколдорду, арыздарды, аларга тиркелген документтерди Комиссия карап чыгат.

21..Комиссия баалоо баракчасы боюнча шаарлардын презентацияларына баа коёт. Шаарлардын презентациясына берилген баалар шаар мэрияларынын ишине берилген жалпы баага кошулуп, комплекстүү баа эсептелип чыгат.

22. Конкурстун жыйынтыгын чыгарууда комплекстүү баалоо боюнча жогорку упай алган 10 шаарга “Балдарга жана жаштарга ыңгайлуу шаар” наамы ыйгарылат.

23. Комплекстүү баалоо боюнча он шаардын ичинен эң жогорку упай алган үч шаарга байгелүү орундар ыйгарылат (1, 2 жана 3-орун).

Конкурстун байге фонду төмөнкүдөй бөлүштүрүлөт:

- 1-орун − 3000000 (үч миллион) сом;

- 2-орун − 2000000 (эки миллион) сом;

- 3-орун − 1000000 (бир миллион) сом.

24..Комиссиянын ишинин жыйынтыгы боюнча үч күндүн ичинде Комиссиянын жыйынынын протоколуна кол коюлат жана ал конкурстун катышуучуларына жиберилет.

25..“Балдарга жана жаштарга ыңгайлуу шаар” конкурсунун жеңүүчүлөрүн сыйлоо жөнүндө чечим Кыргыз Республикасынын Өкмөтүнүн буйругу менен Комиссиянын протоколдук чечиминин негизинде бекитилет.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_